Wêrelddag vir lupus - die stil siekte | SARIE
Dit word as die "stil siekte" beskryf. 'n Siekte waar die liggaam sy eie gesonde weefsel aanval. En dikwels neem dit jare om dit te diagnoseer. Vandag is Wêrelddag vir lupus.
Dis 'n outo-immuunsiekte. Die mees algemene en gevaarlikste soort is sistemiese lupus eritematose (SLE), 'n chroniese siekte van die bindweefsel. Dit het 'n uitwerking op verskeie liggaamstelsels en is bekend as die "groot nabootser" omdat dit simptome met soveel ander siektes deel.
Dit kan die vel aantas (velletsels en pynlike swelsels wat soos opgehewe kneusplekke lyk), gewrigte (vingers, hande, polse en knieë), niere, longe, hart en senuweestelsel.
FOTO: Unsplash / Sunset Girl
Daar is bekendes wat openlik met lupus saamleef en bewys dat dié "stil" siekte hulle nié onderkry nie.
Selena Gomez – sanger
Lady Gaga – sanger
Seal – sanger
Elaine Paige – Britse aktrise
Die Grammy-wenner Michael Jackson het voor sy dood in 2009 ook aan lupus gely.
Verlede jaar het een van SARIE se Voorbladgesig-finaliste, Marié Lourens, vertel dat sy aan dié outo-immuunsiekte ly. Die toestand is in 2014 by haar gediagnoseer.
"Ek was nog nooit vantevore siek nie. Om chroniese medikasie te gebruik is moeilik. Ledemate wat pyn en uitputting is onder meer simptome, maar ek is glad nie siek nie en geniet die lewe."